КIапсэ гъуэгухэр къыфпоплъэ
Iуащхьэмахуэ куейм и администрацэм и пресс-IуэхущIапIэм и унафэщI Тарим Алисэ хъыбар къызэрыдигъэщIамкIэ, илъэсыщIэ гуфIэгъуэ махуэхэм куэдым зыщагъэпсэхуащ Iуащхьэмахуэ и джабэ нэкIухэм ЛыжэкIэ бгым къежэхыну зыфIэфIхэмрэ сноубордым дихьэххэмрэ щыгум зэрыдрашей кIапсэ гъуэгухэр хуабжьу зэпэубыдауэ щытащ.
Чегет, Азау хуейхэм а махуэхэм къекIуэлIа зыгъэпсэхуакIуэхэм я нэхъыбапIэр Кавказ Ищхъэрэм щыщми, Урысей Федерацэм и щIыналъэ зэмылIэужьыгъуэхэм къикIахэри куэду яхэтащ.
УзыщыгуфIыкI хъуну Iуэхугъуэхэм ящыщ зыуэ къыщIэкIащ гъэ блэкIам и бжьыхьэкIэ мазэм хуэзэу Азау хуейм къызэщIиубыдэ Iэгъуэблагъэм «Сабий парк» зыфIаща лъагъуэщIэр зэрыщыпагъэщхьэхукIари. Ар трассэ нэхъыщхьэм хъар лъагэкIэ къыпахукIащи, къэжыхьыкIэ зымыщIэ балигъхэмрэ ныбжьыщIэхэмрэ, зыри зэран къащыхуэмыхъуу, лыжэхэми сноубордми зыщыхуагъасэ хъунущ.
Азау хуейм уиту Iуащхьэмахуэ бгыжьым ущыхудэплъей джабэ нэкIухэр куэдкIэ нэхъ бгъуфIи джафи хъуащ. Зы пщэдджыжь къэмынэу, ипэ махуэм къыщажыхьа гъуэгухэр щагъэсеижу, ахэр ратрак машинэхэмкIэ зэрагъэзэхуэж. Лыжэ къежэхыкIэм хуэнэхъуеиншэхэм яхэтщ, псом япэ зрагъэщу, шэрхъыбгъуэ псынщIэхэм «къитхъ» щIыкIэу ирагъэщIа лэдэх цIыкIухэм щхьэпрыжыну зи щIасэхэри.
Эльбрус посёлкэм и администрацэм, «Iуащхьэмахуэ лъапэ» лъэпкъ паркым, «Iуащхьэмахуэ курорт» АО-м я къарукIэ щIыпIэхэр ягъэкъэбзащ, Азау деж авто-машинэ гъэувыпIэщIэу иджыри 200-м нэблагъэ къыщызэIуахащ. ГИБДД-м и лэжьакIуэхэм къызэралъытэмкIэ, а Iуэху-гъуэм гъуэгум транспортыр щызэтрихьэныр хэпщIыкIыу игъэмэщIэнущ.
Урысейм дунейм и щытыкIэм кIэлъыплъ и IуэхущIапIэм уэсукхъуэм пэщIэтынымкIэ и Кавказ-Ищхъэрэ къудамэм щылажьэхэм гъунэгъу бгыхэм уэсджей зыбжанэ кърагъэхащ, зыгъэпсэхуакIуэхэр куэду щызэ-хуэс щIыпIэхэм шынагъуэншагъэр къыщызэрагъэпэщащ.
КIапсэ гъуэгухэр гъэхуауэ мэлажьэ. Къуршым дэкIынухэр абыхэм зэрапэплъэр дакъикъи 5-7–щ. Iуащхьэмахуэ лъапэ и хьэщIэщхэм мыгъэрей бгы-лыжэ лъэхъэнэри къазэрехъулIэнум шэч хэлъкъым. АбыкIэ нэщэнэфIщ мы щIыпIэм мазае, гъатхэпэ мазэхэм зыщызыгъэпсэхуну гукъыдэж зиIэхэм я тхылъхэр нэхъ пасэу зэрагъэхьэзырари.
КЪУМАХУЭ Аслъэн.
